Tukholmaan avataan vielä tämän vuoden aikana "sosiaalinen ruokakauppa", jossa myydään erittäin alhaisin hinnoin vanhentuvia tai vanhentuneita elintarvikkeita, sanomalehti Dagens Nyheter (siirryt toiseen palveluun) kertoo. Ruokakauppaa pyörittää aatteellinen yhdistys Stockholms Stadsmission (siirryt toiseen palveluun).

– Olemme pitkään miettineet, miten voisimme hoitaa kaikki ruokalahjoituksia koskevat kyselyt ja välittää ruokaa köyhyydessä eläville ihmisille arvokkaalla tavalla. Tämän mallin avulla olemme löytäneet menestyksekkään keinoin, Stockholms Stadsmission -yhdistyksen johtaja Marika Markovits sanoo DN:ssä.

Esimerkiksi Itävallassa sosiaalisia ruokakauppoja on ollut yli 15 vuotta. Myymälöiden tarkoituksena on vähentää ruokahävikkiä ja antaa taloudellisessa ahdingossa eläville ihmisille mahdollisuus ostaa ruokaa edullisesti.

Ruotsissa heitetään pois 622 000 tonnia syötäväksi kelpaavaa ruokaa vuosittain. Se vastaa noin 65 kiloa henkeä kohden vuodessa. Yhdistyksen tavoitteena on hyödyntää 200 tonnia tästä ruoasta ensimmäisenä vuotenaan.

Projektissa on mukana kymmenkunta rahoittajaa, pääasiassa elintarvikealan yrityksiä. Ne lahjoittavat kauppaan elintarvikkeita, jotka ovat lähellä "parasta ennen" -päivämäärää tai ohittaneet sen, tai eivät muutoin sovellu myytäväksi tavallisiin kauppoihin.

Taloudellisesti heikoilla oleville ihmisille tarjotaan jäsenyyttä ruokakaupassa. Jäsenet saavat ostaa tuotteet noin 33 prosentin hintaan tavallisista hinnoista. Kauppa on auki myös muille asiakkaille.